31999R0639
L 082/6
JURNALUL OFÍCIAL AL UNIUNII EUROPENE
REGULAMENTUL (CE) NR. 639/1999 AL COMISIEI
din 25 martie 1999
privind autorizarea unui aditiv nou în hrana animalelor
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 70/524/CEE a Consiliului din 23 noiembrie 1970 privind aditivii din hrana animalelor (1), modificată ultima dată de Regulamentul (CE) nr. 45/1999 (2) al Comisiei, în special articolele 3 și 9j,
întrucât dispozițiile Directivei 70/524/CEE prevăd că se pot autoriza aditivii noi sau utilizările noi ale aditivilor avându-se în vedere evoluția cunoștințelor științifice și tehnice;
întrucât un nou aditiv aparținând „oligoelementelor” și, în special, elementului „cupru - CU” a fost experimentat cu succes în anumite state membre; întrucât este necesară autorizarea provizorie a acestui nou aditiv;
întrucât se pot autoriza temporar noi aditivi sau noi utilizări ale aditivilor în cazul în care nu prezintă, din punct de vedere al conținutului autorizat din furaje, efecte defavorabile asupra sănătății umane și animale și nici asupra mediului înconjurător, dacă acestea nu aduc atingere consumatorilor modificând caracteristicile furajelor, dacă prezența lor în furaje poate fi controlată și dacă se presupune în mod rațional, în lumina rezultatelor disponibile, că au o influență favorabilă asupra caracteristicilor furajelor în care sunt încorporate sau asupra producției animale;
întrucât măsurile prevăzute în prezentul regulament sunt în conformitate cu avizul Comitetului permanent pentru furaje,
ADOPTĂ PREZENTUL REGULAMENT:
Articolul 1
Substanța „sulfat de cupru-aminoacid” aparținând „oligoelementelor”, element E 4 „cupru -CU”, poate fi autorizată în conformitate cu Directiva 70/524/CEE ca aditiv în furaje, în conformitate cu normele menționate în anexa la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Se aplică de la 1 aprilie 1999.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 25 martie 1999.